《次韵和宗郎中秋不饮》
宋代·喻良能

暮烟收尽玉盘生，是处同欣此夜晴。
云断三山凝紫翠，星稀万里湛虚明。
低临朱箔千寻白，高并银潢一派清。
赖有彩衣堪醉舞，残樽深夜更重倾。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。